पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना में डॉक्टरों की जान पर बड़ा संकट है। आए दिन वायरस किसी न किसी डॉक्टर की जान ले रहा है। पटना के प्राथमिक स्वास्थ्य केंद्र पुनपुन के प्रभारी चिकित्सा पदाधिकारी की भी कोरोना से मौत हो गई है। अब तक प्रदेश में 96 डॉक्टरों की मौत कोरोना संक्रमण से हो चुकी है। पहली लहर में 50 डॉक्टरों की मौत हुई थी और दूसरी लहर में अब तक 46 डॉक्टरों की जान कोरोना के कारण चली गई है। IMA ने कोरोना से डॉक्टरों की मौत पर शोक व्यक्त किया है।
23 को बेटी की शादी, 10 दिन में चली गई जान
प्राथमिक स्वास्थ्य केंद्र पुनपुन के प्रभारी चिकित्सा पदाधिकारी डॉक्टर अमीरचंद प्रसाद का निधन रविवार की रात पटना के इंदिरा गांधी आयुर्विज्ञान संस्थान में हो गया है। मौत की पुष्टि मसौढ़ी चिकित्सा पदाधिकारी डॉक्टर रामानुजन सिंह ने की है। डॉक्टरों का कहना है कि PHC पुनपुन के प्रभारी चिकित्सा पदाधिकारी डॉक्टर अमीरचंद प्रसाद 26 अप्रैल से कोरोना से पीड़ित थे। अप्रैल माह में ही 23 तारीख को उन्होंने अपनी बेटी की शादी की थी। डॉक्टर की मौत से क्षेत्र के लोगों में काफी शोक है। डॉक्टर अमीरचंद प्रसाद के साथी डॉक्टरों ने भी इस घटना पर गहरा दुख प्रकट किया है।
प्रदेश में अब तक 96 डॉक्टरों की मौत
IMA बिहार के सचिव डॉ. सुनील कुमार का कहना है कि कोरोना काल में डॉक्टरों पर भी बड़ा संकट है। डॉक्टर अपनी जान पर खेलकर लोगों की जान बचा रहे हैं। इसमें संक्रमण के कारण कई को जान गंवानी पड़ रही है। कोरोना के महायुद्ध में पहले दौर मे बिहार के लगभग 50 डॉक्टरों की जान गई है। दूसरे दौर मे अब तक 46 से ज्यादा बिहार के डॉक्टरों ने जान दे दी है।
IMA ने डॉक्टरों की मौत पर किया शोकसभा
कोरोना वारियर्स की स्मृति मे IMA बिहार ने रविवार को शोक सभा भी की है जिसमें डॉक्टरों की मौत को समाज के लिए बड़ा नुकसान बताया है। डॉ अजय कुमार की अध्यक्षता में हुए इस कार्यक्रम में IMA के राष्ट्रीय अध्यक्ष डॉ सहजानंद प्रसाद सिह, डॉ वी एस सिह, डॉ बिमल कारक, डॉ सुनील कुमार, डॉ बसंत सिह, डॉ शिवेन्द़ कुमार सिन्हा, डॉ हरिहर, डॉ सच्चिदानंद कुमार एवं राज्य के सभी शाखाओं के पदाधिकारियों सहित अन्य लोगों ने शोक प्रकट किया है। वर्चुअल हुए इस कार्यक्रम में जो जहां था वह वहां से ही खड़े होकर डॉक्टरों को श्रद्धांजलि दिया। डॉक्टरों ने 2 मिनट का मौन रखकर कोरोना से मरने वाले सभी डॉक्टरों वॉरियर्स को श्रद्धांजलि दी है। इस दौरान IMA के सचिव डॉक्टर सुनील ने कुछ पंक्तियां पढ़कर लोगों को सुनाई, "जला अस्थियां बारी-बारी, चिटकाई जिनमें चिंगारी, जो चढ़ गए पुण्यवेदी पर, लिए बिना गर्दन का मोल, कलम, आज उनकी जय बोल। जो अगणित लघु दीप हमारे, तूफानों में एक किनारे, जल-जलाकर बुझ गए किसी दिन, मांगा नहीं स्नेह मुंह खोल,कलम, आज उनकी जय बोल।"
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn